Σχόλιο: Παιδική εργασία και εκμετάλλευση
215 εκατομμύρια παιδιά ηλικίας 5 με 17 ετών υποβάλλονται σε καταναγκαστική εργασία
Ακολουθεί σχόλιο που αντικατοπτρίζει απόψεις της αμερικανικής κυβέρνησης: Το 2002 η Διεθνής Οργάνωση Εργασίας, ξεκίνησε την πρώτη Παγκόσμια Μέρα κατά της Παιδικής Εργασίας, για να επικεντρώσει την προσοχή στη δοκιμασία των παιδιών που εντάσσονται στο εργατικό δυναμικό. Από τότε η Ημέρα αυτή γιορτάζεται στις 12 Ιουνίου και αποτελεί έκκληση για δράση σε όσους θέλουν να δώσουν τέλος στην εκμετάλλευση της παιδικής εργασίας. Αν και έχει σημειωθεί κάποια πρόοδος στην καταπολέμηση της επικίνδυνης παιδικής εργασίας, από το 2002 που θεσπίστηκε η πρώτη Παγκόσμια Μέρα, σύμφωνα με τη Διεθνή Οργάνωση Εργασίας οι πιο πρόσφατοι υπολογισμοί σ’ ολόκληρο τον κόσμο εξακολουθούν να δείχνουν ότι 215 εκατομμύρια παιδιά ηλικίας 5 με 17 ετών, υποβάλλονται σε καταναγκαστική εργασία, πολλές φορές εις βάρος της εκπαίδευσής τους. Από τα παιδιά αυτά τα 115 εκατομμύρια κάνουν επικίνδυνη εργασία, δουλεύουν κάτω από συνθήκες εκμετάλλευσης που επηρεάσουν την υγεία τους και την ασφάλειά τους και καταστρέφουν τις ευκαιρίες τους να εκπληρώσουν τα όνειρα τους. Πολλές φορές τα παιδιά δουλεύουν κάτω από επικίνδυνες συνθήκες και πέφτουν θύματα εκμετάλλευσης, εργάζονται σε χώρους που δεν ελέγχονται και παρέχουν υπηρεσίες, όπως αυτή του οικιακού βοηθού. Αλλά ο τομέας που απασχολεί το μεγαλύτερο ποσοστό παιδιών είναι αυτός της γεωργίας, που αναλογεί στο 60%. Πολλά από αυτά τα παιδιά εκτίθενται σε παρασιτοκτόνα και φυτοφάρμακα χωρίς επαρκή προστασία. Το 25% της παιδικής εργασίας εντάσσεται στο χώρο της προσφοράς υπηρεσιών, με παιδιά να πουλούν προϊόντα σε δρόμους και αγορές, να κουβαλούν βαριά φορτία, να δουλεύουν σε ξενοδοχεία και εστιατόρια καθώς και σαν οικιακοί βοηθοί. Το 7% των παιδιών εργάζεται σε βιομηχανίες όπως ορυχεία, λατομεία, μικρές βιοτεχνίες και οικοδομές. Αυτές είναι συχνά επικίνδυνες δουλειές, εκθέτουν τα παιδιά σε τοξικές ουσίες και απαιτούν σωματική εργασία που συχνά δεν είναι δυνατή για άτομα που δεν έχουν αναπτυχθεί πλήρως. Η εργασία που εκμεταλλεύεται τα παιδιά επηρεάζει το άτομο, αλλά επίσης και ολόκληρη την κοινότητα. Ο Πρόεδρος των ΗΠΑ Μπαράκ Ομπάμα δήλωσε ότι «η παιδική εργασία διαιωνίζει τον κύκλο της φτώχειας και εμποδίζει οικογένειες και χώρες να δράσουν ανάλογα με τις δυνατότητές τους». Παιδιά που πρέπει να δουλέψουν αντί να πάνε σχολείο δεν θα έχουν τα προσόντα και την παιδεία που χρειάζονται για ένα καλύτερο μέλλον. Οι κοινότητές τους και οι χώρες τους υποφέρουν χάνοντας την ανταγωνιστικότητά τους, την παραγωγικότητά τους και το εισόδημά τους στο μέλλον. Αυτού του είδους η εκμετάλλευση δεν μπορεί να σταματήσει μόνο με μία στρατηγική. Πρέπει όλοι να αντιμετωπίσουν τις ρίζες του προβλήματος, όπως την φτώχεια, την έλλειψη επικερδούς εργασίας για τους γονείς, την χαλαρή εφαρμογή εργασιακής νομοθεσίας και την έλλειψη ευκαιριών εκπαίδευσης για τα παιδιά. Όλα τα παιδιά ανεξαρτήτως φύλου, προέλευσης και οικονομικών δυνατοτήτων πρέπει να έχουν τη ευκαιρία να πάνε σχολείο και να κάνουν τα όνειρα τους πραγματικότητα. Κατά την έκφραση του κ. Ομπάμα «Πρέπει ενωμένοι να αντιταχθούμε στην παιδική εργασία και να παραμείνουμε προσηλωμένοι στο να δοθεί τέλος σε όλες τις μορφές της, σήμερα και για πάντα».